ΑΠΟΦΑΣΗ αριθ. 1/96 ΤΟΥ ΣΥΜΒΟΥΛΙΟΥ ΣΥΝΔΕΣΗΣ Μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας, αφετέρου της 22 Ιουλίου 1996 σχετικά με τις εξαγωγές παλαιοσιδήρου από τη Ρουμανία στην Κοινότητα (96/549/Ευρατόμ, ΕΚΑΧ, ΕΚ)

ΤΟ ΣΥΜΒΟΥΛΙΟ ΣΥΝΔΕΣΗΣ,

Εκτιμώντας:

ότι η ομάδα επαφών που αναφέρθηκε στο άρθρο 11 του πρωτοκόλλου αριθ. 2 της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας, αφετέρου (1), εφεξής αποκαλούμενη «συμφωνία», που άρχισε να ισχύει την 1η Φεβρουαρίου 1995, συνεδρίασε στις 4 και 5 Μαρτίου 1996 για να εξετάσει την προοδευτική κατάργηση των περιορισμών κατά την εξαγωγή παλαιοσιδήρου της Ρουμανίας προς την Κοινότητα, σύμφωνα με τις διατάξεις του άρθρου 14 και του παραρτήματος ΙΧ της συμφωνίας 7

ότι η ομάδα επαφών, κατά τη συνεδρίασή της στις 4 και 5 Μαρτίου 1996, υπενθύμισε ότι όλοι οι περιορισμοί κατά την εξαγωγή παλαιοσιδήρου που περιέχονται στο παράρτημα ΙΧ της συμφωνίας πρέπει να έχουν καταργηθεί πριν από το τέλος του πέμπτου έτους μετά την έναρξη ισχύος της συμφωνίας, και σημείωσαν την απόφαση της Ρουμανίας να ελευθερώσει προοδευτικά τους περιορισμούς της κατά την εξαγωγή το 1996 και το 1997 7

ότι το Συμβούλιο Σύνδεσης που έχει ιδρυθεί βάσει του άρθρου 106 της συμφωνίας συμφωνεί ότι οι συστάσεις της ομάδας επαφών πρέπει να επιβεβαιωθούν μέσω απόφασης του Συμβουλίου Σύνδεσης,

ΑΠΟΦΑΣΙΖΕΙ:

Άρθρο 1

1. Σύμφωνα με το άρθρο 14 της συμφωνίας, οι ποσοτικοί περιορισμοί κατά την εξαγωγή παλαιοσιδήρου που περιέχονται στο παράρτημα ΙΧ και κάθε μέτρο ισοδύναμου αποτελέσματος, καταργούνται το αργότερο πριν από το τέλος του πέμπτου έτους μετά την έναρξη ισχύος της συμφωνίας, δηλαδή πριν από τις 31 Δεκεμβρίου 1997.

2. Η Ρουμανία ελευθερώνει προοδευτικά τους περιορισμούς της κατά την εξαγωγή παλαιοσιδήρου, οι οποίοι περιέχονται στο παράρτημα ΙΧ. Επιτρέπει, προς τούτο, την εξαγωγή των προϊόντων αυτών προς την Κοινότητα εντός των ακόλουθων ποσοτικών ορίων: 100 000 τόνους το 1996 και 250 000 τόνους το 1997. Η Ρουμανία λαμβάνει τα αναγκαία μέτρα για την εφαρμογή της ποσόστωσης το 1996, το συντομότερο δυνατό. Θα ανοιχτεί από την 1η Αυγούστου 1996.

3. Οι ρουμανικές αρχές κοινοποιούν στην Κοινότητα τα εσωτερικά μέτρα που λαμβάνουν για την εφαρμογή της προοδευτικής αυτής ελευθέρωσης και πληροφορούν την Κοινότητα σχετικά με τις άδειες εξαγωγών που εκδίδουν και με τις εξαγωγές αυτές καθεαυτές, ανά εξάμηνα διαστήματα, παράλληλα με αρχική ενδιάμεση έκθεση τρεις μήνες μετά το άνοιγμα της ποσόστωσης για το 1996. Η ομάδα επαφών εξετάζει περιοδικά την προοδευτική ελευθέρωση των περιορισμών κατά την εξαγωγή και, ενδεχομένως, απευθύνει νέες συστάσεις προς την Επιτροπή Σύνδεσης ή το Συμβούλιο Σύνδεσης.

4. Το Συμβούλιο Σύνδεσης σημειώνει ότι η μελέτη που χρηματοδότησε η Επιτροπή για την κατάσταση του παλαιοσιδήρου στη Ρουμανία δεν έχει ολοκληρωθεί.

Άρθρο 2

Οι κοινοποιήσεις που προβλέπονται από την παρούσα απόφαση καθόσον αφορά την Κοινότητα πρέπει να απευθύνονται στην Επιτροπή των Ευρωπαϊκών Κοινοτήτων (ΓΔ I/D/2 και ΓΔ III/C/2).

Άρθρο 3

Η παρούσα απόφαση είναι δεσμευτική για την Κοινότητα και για τη Ρουμανία, οι οποίες λαμβάνουν τα αναγκαία μέτρα για την εκτέλεσή της.

Αρχίζει να ισχύει την ημέρα της υπογραφής της.

Βρυξέλλες, 22 Ιουλίου 1996.

Για το Συμβούλιο Σύνδεσης

Ο Πρόεδρος

T. MELESCANU

(1) ΕΕ αριθ. L 357 της 31. 12. 1994, σ. 2.